Šarl Irijart je bio francuski novinar i publicista, španskog, tj. najverovatnije baskijskog porekla. Autor je brojnih putopisa i drugih tekstova. Prevodio je i sa španskog jezika. Oduševljeni putnik, 1859. godine pratio je špansku ekspediciju u Maroko i o tome slao francuskim listovima zapažene reportaže i crteže. Isto je učinio i godinu dana potom (1860), kada je otišao na Siciliju koju je Đuzepe Garibaldi osvojio sa „šačicom ljudi”. U Bosni i Hercegovini je boravio u dva navrata: prvi put 1874. godine, kada je boravio u Istri, Dalmaciji i Hercegovini, a drugi put 1875. godine, kada je buknuo ustanak, već od avgusta meseca je krenuo na put (preko Trsta, Zagreba, Siska, Kostajnice..) kako bi pratio ustanak iz neposredne blizine.